[{"text_idx": "#000000", "text": "Ar ddydd Llun y Pasg fe all Y Bala sicrhau eu lle yn Ewrop os y cawn nhw ganlyniad gwell na\u2019r Drenewydd, a ger gwaelod y tabl mae\u2019r Barri mewn perygl o golli eu lle yn yr uwch gynghrair."}, {"text_idx": "#000001", "text": "Mae\u2019r Seintiau Newydd eisoes yn saff o\u2019u lle\u2019n Ewrop ar o\u0302l cael eu coroni\u2019n bencampwyr, ond mae dau docyn arall i\u2019w ennill, ar gyfer y clwb sy\u2019n gorffen yn ail yn y tabl, a\u2019r clwb sy\u2019n ennill Cwpan Cymru (neu\u2019r clwb sy\u2019n gorffen yn 3ydd os bydd enillwyr Cwpan Cymru eisoes wedi sicrhau lle\u2019n Ewrop)."}, {"text_idx": "#000003", "text": "Ar o\u0302l curo\u2019r Drenewydd ddydd Gwener diolch i go\u0302l acrobataidd Chris Venables mae\u2019r Bala driphwynt yn glir yn yr ail safle gyda dim ond dwy ge\u0302m ar o\u0302l i\u2019w chwarae."}, {"text_idx": "#000004", "text": "Os all criw Colin Caton gael canlyniad gwell na\u2019r Drenewydd yna bydd Y Bala yn sicrhau eu lle yn Ewrop am yr wythfed tro ers 2013."}, {"text_idx": "#000005", "text": "Mae\u2019r Bala wedi bod ar rediad rhagorol ers mis Rhagfyr gan golli dim ond un o\u2019u 15 ge\u0302m gynghrair ddiwethaf."}, {"text_idx": "#000006", "text": "Bydd dim antur Ewropeaidd i\u2019r Cofis yr haf yma gan ei bod hi bellach yn amhosib i di\u0302m Huw Griffiths orffen yn y tri uchaf, ond byddai gorffen yn 4ydd yn safle digon parchus i Gaernarfon."}, {"text_idx": "#000007", "text": "Mae\u2019r timau wedi cyfarfod dair gwaith y tymor gyda\u2019r Bala yn ennill eu dwy ge\u0302m gartref a\u2019r pwyntiau\u2019n cael eu rhannu mewn gornest gyffrous ar yr Oval ym mis Chwefror (Cfon 3-3 Bala)."}, {"text_idx": "#000009", "text": "Does dim ffordd i Ben-y-bont na\u2019r Fflint orffen yn uwch na\u2019r 4ydd safle, ond bydd gan Pen-y-bont gyfle i gyrraedd Ewrop drwy lwybr Cwpan Cymru."}, {"text_idx": "#000010", "text": "Bydd rhaid i hogiau Rhys Griffiths guro Y Seintiau Newydd am y tro cyntaf erioed yn rownd derfynol Cwpan Cymru fis nesaf i gael gwireddu\u2019r freuddwyd o chwarae\u2019n Ewrop am y tro cyntaf yn eu hanes."}, {"text_idx": "#000011", "text": "Ond mae Pen-y-bont wedi colli pum ge\u0302m gynghrair yn olynol am y tro cyntaf erioed yn yr uwch gynghrair, a bydd angen gwell canlyniadau yn y ddwy ge\u0302m nesaf i adeiladau momentwm cyn y rownd derfynol holl-bwysig honno."}, {"text_idx": "#000012", "text": "Mae\u2019r Fflint wedi colli saith o\u2019u wyth ge\u0302m gynghrair ers yr hollt, ac roedd y golled o 7-0 yn erbyn Y Seintiau Newydd ddydd Gwener yn ergyd fawr i fechgyn Neil Gibson oedd wedi cystadlu tua\u2019r copa am gyfnod hir o\u2019r tymor."}, {"text_idx": "#000013", "text": "Mae\u2019r timau wedi cyfarfod dair gwaith y tymor yma gyda\u2019r Fflint yn ennill y ddwy ge\u0302m gartref a chael pwynt da oddi cartref yn Stadiwm Gwydr SDM ym mis Chwefror (Pen 1-1 Ffl)."}, {"text_idx": "#000015", "text": "Roedd \u2018na siom i\u2019r Drenewydd ddydd Gwener wrth i\u2019r Robiniaid golli gafael ar yr ail safle, ac mi fydd hi\u2019n dasg anodd i ddringo \u2018no\u0302l uwchben Y Bala cyn diwedd y tymor."}, {"text_idx": "#000016", "text": "Ond gall Chris Hughes gymeryd cysur o\u2019r ffaith bod y ti\u0302m sy\u2019n gorffen yn 3ydd wedi sicrhau pe\u0302l-droed Ewropeaidd ym mhob tymor ers 2015, ac os bydd Y Seintiau Newydd yn curo Pen-y-bont yn rownd derfynol Cwpan Cymru ymhen pythefnos, yna bydd y ti\u0302m sy\u2019n 3ydd yn camu i Ewrop unwaith eto eleni."}, {"text_idx": "#000017", "text": "Y Drenewydd yw\u2019r unig di\u0302m o\u2019r Chwech Uchaf i guro\u2019r Seintiau Newydd y tymor hwn, a\u2019r unig di\u0302m i ennill yn Neuadd y Parc yn y 12 mis diwethaf."}, {"text_idx": "#000021", "text": "Hwlffordd yw\u2019r unig di\u0302m o\u2019r Chwech Isaf sydd yn ddiogel o\u2019r cwymp, ac hynny ar o\u0302l i Jordan Davies, sydd ar fenthyg o Gei Connah, sgorio dwy go\u0302l i\u2019r Adar Gleision yn eu buddugoliaeth yn erbyn Y Barri ddydd Gwener (Hwl 2-0 Barri)."}, {"text_idx": "#000022", "text": "Torrodd y newyddion yr wythnos diwethaf ei bod hi\u2019n bosib na fydd clwb yn esgyn o gynghrair Cymru South JD y tymor hwn gan nad yw Llanilltud Fawr (1af) na Phontypridd (2il) wedi sicrhau\u2019r trwydded gywir i chwarae\u2019n yr uwch gynghrair."}, {"text_idx": "#000023", "text": "Mae\u2019r ddau glwb yn debygol o apelio\u2019r penderfyniad ac felly er yr ansicrwydd mae yna ddigon yn y fantol i glybiau\u2019r Chwech Isaf sy\u2019n brwydro i osgoi gorffen yn y ddau safle isaf."}, {"text_idx": "#000024", "text": "Mae\u2019r Nomadiaid ar rediad o 10 ge\u0302m gynghrair heb golli (ennill 7, cyfartal 3), a byddai pedwar pwynt o\u2019u dwy ge\u0302m olaf yn ddigon i sicrhau eu lle yn y gynghrair ar gyfer y tymor nesaf."}, {"text_idx": "#000025", "text": "Mae Hwlffordd wedi cael dwy ge\u0302m gyfartal yn erbyn Cei Connah y tymor hwn, ond colli oedd hanes yr Adar Gleision ar eu hymweliad diwethaf a\u0302 Stadiwm Glannau Dyfrdwy (Cei 1-0 Hwl)."}, {"text_idx": "#000026", "text": "Dyw Hwlffordd heb guro Cei Connah ers Chwefror 2010, ac mae angen mynd \u2018no\u0302l i Awst 2003 ar gyfer eu buddugoliaeth ddiwethaf oddi cartref yn erbyn y Nomadiaid"}, {"text_idx": "#000028", "text": "Byddai buddugoliaeth i Met Caerdydd yn selio eu lle yn y gynghrair ar gyfer y tymor nesaf."}, {"text_idx": "#000029", "text": "Mae\u2019r Derwyddon yn sicr o syrthio gan bod Airbus UK, pencampwyr y gogledd wedi sicrhau\u2019r drwydded i ddychwelyd i\u2019r Cymru Premier JD."}, {"text_idx": "#000030", "text": "Gyda dim ond chwe phwynt y tymor yma mae\u2019r Derwyddon mewn perygl o dorri record eu hunain fel y ti\u0302m gwaethaf yn holl hanes Uwch Gynghrair Cymru."}, {"text_idx": "#000031", "text": "Ond daeth unig fuddugoliaeth Derwyddon Cefn y tymor hwn yn eu ge\u0302m ddiwethaf yn erbyn Met Caerdydd (Cefn 2-0 Met)."}, {"text_idx": "#000033", "text": "Hon fydd ge\u0302m bwysica\u2019r tymor i\u2019r ddau glwb gan y byddai pwynt i Aberystwyth yn cadarnhau eu lle yn y gynghrair ar gyfer y tymor nesaf, a byddai colled i\u2019r Barri yn selio eu tynged yn y ddau isaf."}, {"text_idx": "#000034", "text": "Fe ddychwelodd Y Barri i\u2019r uwch gynghrair yn 2017, ac mae ti\u0302m Gavin Chesterfield wedi cynrychioli Cymru yn Ewrop ddwywaith ers hynny."}, {"text_idx": "#000036", "text": "Mae\u2019r timau wedi cyfarfod dair gwaith y tymor hwn gydag Aberystwyth yn ennill eu dwy ge\u0302m gartref a\u2019r pwyntiau\u2019n cael eu rhannu ar Barc Jenner ym mis Tachwedd (Barr 1-1 Aber)."}]